ባለፈው አመት፣ የኢህአዴግ መንግስት መውጫና መግቢያ በጠፋው ሰአት፣ የቀድሞ ጠቅላይ ሚኒስተር አቶ ሃይለማሪያም ደሳለኝ ሚዲያ ላይ ቀርበው “በሀገር ውስጥ “በሰላማዊ መንገድ” ከሚንቀሳቀሱ ተቃዋሚ ፓርቲዎች ጋር መደራደር እንፈልጋለን” አሉ፡፡ ይህንንም ጥሪ ተቀብለው በመጀመሪያ ከ20 በላይ ተቃዋሚ ፓርቲዎች በድርድሩ ላይ ተሳታፊ ሆነው ቀረቡ፡፡ ከዚያ በኋላ በተለያዩ ምክንያቶች ከድርድሩ በመውጣት 16 ተቃዋሚ ፓርቲዎች (በሂደት የወጡም አሉ) ከገዢው ኢህአዴግ ጋር በ12 አጀንዳዎች ላይ ድርድር ማድረግ ጀመሩ፡፡ የኢህአዴግ መንግስት በእነዚህ አጀንዳዎች ዙሪያ ለመወያየት ፍቃደኛ የሆነው የፖለቲካ ጫና ስለበረታበትና የዓለም አቀፍ ማህበረሰብን ለማስደሰት ነበር፡፡ የቄሮዎችና የፋኖዎች ትግል እየተፋፋመ ሲመጣና ኢህአዴግ ይህ ታክቲክ እንደማያዋጣ ተረድቶ “ድርድሩን” ገታ አደረገ፡፡ አሁን ደግሞ ይህን ድርድር “ከተቃዋሚዎች” ጋር አንደሚቀጥል በየሚዲያው እየተነገረ ይገኛል፡፡
